KIRJALLINEN KYSYMYS P-1422/03

esittäjä(t): Brian Crowley (UEN) komissiolle

(15. huhtikuuta 2003)

Aihe: Tutkimus ja nuoret

Komission antaman vuoden 2001 tutkimusta ja teknologista kehittämistä käsittelevän vuosikertomuksen 2002 mukaan hanke-ehdotukset ovat menestyneet aiempaa paremmin, mutta pienten ja keskisuurten yritysten osuus neljässä aihepiirikohtaisessa ohjelmassa oli vain vajaa neljännes.

Voiko komissio ilmoittaa, kuinka moni hanke-ehdotus todennäköisesti johtaa uusien, markkinoille asti pääsevien tuotteiden syntyyn, millaisia ovat tutkimuksen työnäkymät ja kuinka suuri on naisten osuus tutkimustyössä? Katsooko komissio, että ohjelma houkuttelee nuoria tutkijoita ja vielä opiskelevia potentiaalisia tutkijoita? Aikooko komissio laatia asiasta selvityksen?

Philippe Busquinin komission puolesta antama vastaus

(19. toukokuuta 2003)

Suurin osa tutkimustoimista, joihin kysymyksessä viitataan, on paraikaa meneillään. Hankkeiden valmistuttua niiden vaikutuksista tehdään laajamittainen arviointi, jossa tarkastellaan myös uusia tuotteita ja työnäkymiä. Tutkimus neljännen puiteohjelman (19941998) hankkeiden vaikutuksista on meneillään.

Ennen hankkeiden aloittamista yhteisön tutkimusehdotuksia arvioidaan tiukasti vertaamalla niitä nimenomaan viidettä puiteohjelmaa (19982002) varten ennalta määriteltyihin kriteereihin, kuten kohdemarkkinoiden kehittäminen, osallistuminen työllisyysnäkymien parantamiseen (http://www.cordis.lu/FP5/src/evalman.htm). Lisäksi viidennen puiteohjelman tutkimushankkeiden vaikutuksia pyritään lisäämään pakollisilla tekniikan käyttöönottosuunnitelmilla eli TIP:eillä (Technological Implementation Plans), joissa annetaan ex ante- ja ex post -tietoja muun muassa tuote ja prosessi-innovaatioista ja työllisyyden kohentamisesta. CORDIS-tietokannoissa on tietoa TIP:eistä (http://etip.cordis.lu) ja tutkimustuloksista (http://www.cordis.lu/en/src/d_012_en.htm). Kuudennen puiteohjelman (20022006) tutkimuksissa korostetaan entistä enemmän uusien välineiden vaikutuksia, suurien hankkeiden edistämistä ja tarkoin valittuihin tutkimuskohteisiin sekä teollisuudelle ja yhteiskunnalle merkittäviin tekniikoihin keskittymistä. Erityisesti pieniä ja keskisuuria yrityksiä on pyritty saamaan mukaan ohjelmaan.

Kuudennessa puiteohjelmassa sukupuolten välinen tasa-arvo on täysin huomioitu myös hankkeiden arviointiprosessissa. Tässä ohjelmassa on tarkoitus tehdä tilastot naisten osallistumisesta ohjelmaan, vaikkakaan vastaavia tietoja ei ole järjestelmällisesti kerätty kaikista viidennen puiteohjelman tutkimushankkeista. Vuonna 1999 komissio asetti tavoitteeksi, että hanke-ehdotuksista päättävissä paneeleissa, asiantuntijaryhmissä ja valvontapaneeleissa sekä Marie Curie Fellowship -harjoitteluohjelmassa on 40 prosenttia naisia. Kuudennen puiteohjelman tiede- ja yhteiskuntaohjelmassa naisten osallistumista tuetaan monilla eri toiminnoilla, muun muassa kannustamalla yksityisellä sektorilla toimivia naistutkijoita.

Sekä tutkimuksen että koulutuksen alueilla komissio pyrkii useilla eri keinoilla houkuttelemaan mukaan nuoria tutkijoita. Tällaisia toimintoja ovat muun muassa vähittäinen siirtyminen kohti paneurooppalaista aloitetta, jossa kouluopetuksessa laajennettaisiin luonnontieteiden opetusta osana tiede- ja yhteiskuntaohjelmaa, yhteistyön lisääminen jäsenvaltioiden välillä luonnontieteiden opetukseen liittyvien toimenpiteiden yhteisessä koordinoinnissa ja taitovaatimusten vertailuanalyysien toteuttamisessa sekä tiedonantojen laatiminen tutkijanurasta eurooppalaisella tutkimusalueella.